ТӨСӨЛ

Монгол Улсын Засгийн газрын ... оны

... дугаар сарын ...ны өдрийн ...дугаар

тогтоолын......... хавсралт

ТӨРӨЛЖСӨН АСРАМЖИЙН ҮЙЛЧИЛГЭЭГ ШИНЭЭР ҮЗҮҮЛЭХ,

БАРИЛГА БАЙГУУЛАМЖ БАРИХ АЖ АХУЙН НЭГЖ, БАЙГУУЛЛАГАД

ТӨРӨӨС НЭГ УДААГИЙН ДЭМЖЛЭГ ҮЗҮҮЛЭХ ЖУРАМ

Нэг. Нийтлэг үндэслэл

1.1.Нийгмийн халамжийн тухай, Ахмад настны тухай хууль, “Ахмад настны асрамжийн үйлчилгээнд тавих нийтлэг шаардлага” Монгол Улсын стандартыг хэрэгжүүлэн магадлан итгэмжлэгдсэн хувийн хэвшлийн байгууллагаар төрөлжсөн асрамжийн үйлчилгээг шинээр үзүүлэх, барилга байгууламж барих аж ахуйн нэгж, байгууллагад төрөөс нэг удаагийн санхүүгийн дэмжлэг /цаашид “санхүүжилт” гэх/ олгох, зарцуулах, тайлагнах, хяналт тавих үйл ажиллагааг энэхүү журмаар зохицуулна.

1.2.Хувийн хэвшлийн хөрөнгө оруулалттай ахмад настны асрамжийн газар /цаашид "асрамжийн газар" гэх/-т улсын төсвөөс олгосон санхүүжилт нь Нийгмийн халамжийн тухай хуулийн 19 дүгээр зүйлд заасан төрөлжсөн асрамжийн үйлчилгээний зардлыг санхүүжүүлэхэд зарцуулагдана.

1.3.Асрамжийн газарт улсын төсвөөс олгох санхүүжилт нь асрамжийн газрын төсвийн бүрдүүлэлтийн эх үүсвэрийн нэг хэсэг байна.

Хоёр. Дэмжлэгийн хэлбэр, хэмжээ

2.1.Төрөлжсөн асрамжийн үйлчилгээг шинээр үзүүлэх байгууллагад түрээсийн зардлын дэмжлэгийг олгож болно.

2.2. Төрөлжсөн асрамжийн газрын барилга байгууламж шинээр барих аж ахуйн нэгж, байгууллагад төрөөс нэг удаагийн зардлын дэмжлэг олгож болно.

2.3.Энэ журмын 2.1-т заасан дэмжлэгийг өөрийн эзэмшлийн байргүй эсвэл байртай боловч байр нь мэргэжлийн байгууллагын дүгнэлтээр ашиглах боломжгүй нь тогтоогдсоны улмаас байр түрээслэж байгаа төрөлжсөн асрамжийн газарт олгоно.

2.3.Энэ журмын 2.2-т заасан дэмжлэгийг асрамжийн газрын барилгын ажил нь 50-аас доошгүй хувийн гүйцэтгэлтэй байгууллагад олгоно.

Гурав.Түрээсийн дэмжлэг

3.1.Энэ журмын 2.1-т заасан байгууллага түрээсийн гэрээ хийж, үйлчлүүлэгчийг бүрэн хүлээж авсны дараа сард 6 сарын түрээсийн зардлыг нэг удаа олгоно. Түрээслэх байгууллага нь дараах нөхцөлийг хангасан байна:

3.1.1.төрөлжсөн асрамжийн үйлчилгээний стандартын шаардлагыг хангаж эрх бүхий байгууллагаар ажил үйлчилгээ явуулах магадлан итгэмжлэлд орж тэнцсэн байх;

3.1.2.барилга байгууламж нь үйлчлүүлэгчийн тав тух, аюулгүй байдлыг хангахуйц цэвэр, үзэмжтэй байх;

3.1.3.зах зээлийн бодит ханшид тулгуурласан үнэтэй байх;

3.1.4.нийт асруулагчдын 40-өөс доошгүй хувь нь Нийгмийн халамжийн тухай хуулийн 19 дүгээр зүйлийн 19.2.1-т заасан асруулагч байх.

3.2.Байгууллагын үйл ажиллагаа, санхүүгийн нөхцөл байдлыг судлан үзэж түрээсийн төлбөрийн дэмжлэгийг нэг удаа 6 хүртэл сараар сунгаж болно. Сунгасан тохиолдолд түрээсийн төлбөрийн дэмжлэгийн 50 хувиар тооцож олгоно.

3.3.Түрээсийн дэмжлэг авч байгаа аж ахуйн нэгж, байгууллагын үйл ажиллагаанд аймаг, дүүргийн нийгмийн халамж, үйлчилгээний байгууллага тухай бүр хяналт тавьж ажиллана.

Дөрөв.Шинээр барилга байгууламж барих зардлын дэмжлэг үзүүлэх

4.1.Энэ журмын 2.2-т заасан төрөөс нэг удаагийн зардлын дэмжлэг авах барилга байгууламж нь дараах нөхцөлийг хангасан байна:

4.1.1.асрамжийн чиглэлээр 3-аас доошгүй жил үйл ажиллагаа явуулсан туршлагатай байх;

4.1.2.төрөлжсөн асрамжийн үйлчилгээний стандартын шаардлагыг хангаж эрх бүхий байгууллагаар ажил үйлчилгээ явуулах магадлан итгэмжлэлд орж тэнцсэн байх;

4.1.3.нийт асруулагчдын 40-өөс доошгүй хувь нь Нийгмийн халамжийн тухай хуулийн 19 дүгээр зүйлийн 19.2.1-т заасан асруулагч байх;

4.1.4.асрамжийн барилгын зураг төслийг боловсруулан батлуулсан байх;

4.1.5.асрамжийн чиглэлээр үйл ажиллагаа явуулах зориулалттай, өөрийн эзэмшлийн гэрчилгээ бүхий газартай байх;

4.2.Шинээр барих барилгын зураг, төсвийн тооцооллыг үндэслэн санхүүгийн дэмжлэгийн хэмжээ ...... асруулагчтай байр барих байгууллагад 300,000,000 /гурван зуун сая/ төгрөг хүртэл үнийн дүнтэй байх бөгөөд хүлээн авах асруулагчийн тооноос хамааран дэмжлэгийн хэмжээ ялгаатай байна.

Тав.Байгууллагыг сонгон шалгаруулах

5.1.Нийгмийн халамжийн тухай хуулийн 26 дугаар зүйлийн 26.2-т заасны дагуу “Ахмад настны асрамжийн үйлчилгээнд тавих нийтлэг шаардлага” стандартыг хангасан иргэн, хувийн хэвшлийн аж ахуйн нэгж, төрийн бус байгууллагыг “Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай” хуульд заасны дагуу сонгон шалгаруулж нэг удаагийн дэмжлэг үзүүлнэ.

5.2.Дэмжлэгт хамрагдсан асрамжийн газар нь нийгмийн халамжийн асуудал эрхэлсэн төрийн захиргааны байгууллагатай хамтран ажиллах гэрээ байгуулан ажиллана.

5.3.Энэ журмын 2.1 болон 2.2-т заасан зардлыг нэг байгууллагад давхардуулан олгохгүй.

Зургаа.Санхүүжилтийн хэмжээг төлөвлөх, олгох

6.1.Асрамжийн газарт улсын төсвөөс олгох санхүүжилтийг дараах байдлаар төлөвлөнө:

6.1.1.аймаг, дүүргийн нийгмийн халамжийн байгууллага нь төсвийн дараагийн жилд асрамжийн үйлчилгээнд нэг удаа олгох санхүүгийн дэмжлэгт шаардагдах санхүүжилтийг төлөвлөж 7 дугаар сарын 1-ний өдрийн дотор нийгмийн халамжийн асуудал эрхэлсэн төрийн захиргааны байгууллагад хүргүүлнэ.

6.1.2.нийгмийн халамжийн асуудал эрхэлсэн төрийн захиргааны байгууллага нь төлөвлөсөн төсвийн саналыг хянан нэгтгэж 7 дугаар сарын 15-ны өдрийн дотор нийгмийн халамжийн асуудал эрхэлсэн төрийн захиргааны төв байгууллагад хүргүүлнэ.

6.1.3.нийгмийн халамжийн асуудал эрхэлсэн төрийн захиргааны төв байгууллага нь энэ журмын 3.1.3-т заасан төсвийн хэмжээг хянаж, төсвийн ерөнхийлөн захирагчийн төсөвт тусган санхүү, төсвийн асуудал эрхэлсэн төрийн захиргааны байгууллагад жил бүрийн 7 дугаар сарын 25-ны өдрийн дотор хүргүүлнэ.

6.2.Асрамжийн газарт улсын төсвөөс олгох санхүүжилтийн сар, улирлын хуваарийг Төсвийн тухай хуулийн 8 дугаар зүйлийн 8.6 дахь заалтын дагуу боловсруулж батална.

6.3.Энэ журмын 2.1, 2.2-т заасан зардлыг Нийгмийн халамжийн тухай 8 дугаар зүйлийн 8.2.3-т заасны дагуу Нийгмийн халамжийн сангийн төрөлжсөн асрамжийн үйлчилгээний зардалд жил бүр тусган батлуулж, зарцуулна.

6.3.Нийгмийн халамжийн асуудал хариуцсан төрийн захиргааны байгууллага нь санхүүжилтийг батлагдсан хуваарийн дагуу асрамжийн газруудад олгоно.

Долоо.Санхүүжилтийн зарцуулалтад хяналт тавих,  
тайлагнах

7.1.Асрамжийн газарт олгосон санхүүжилтийн зарцуулалтад нийгмийн халамжийн асуудал эрхэлсэн төрийн захиргааны байгууллага хяналт тавина.

7.2.Асрамжийн газар нь үйл ажиллагаа, санхүүжилтийн зарцуулалтын тайланг дэмжлэг авсны дараагийн хагас жилд багтаан гаргаж нийгмийн халамжийн асуудал эрхэлсэн төрийн захиргааны байгууллагад ирүүлнэ.

7.3.Нийгмийн халамжийн асуудал эрхэлсэн төрийн захиргааны байгууллага нь нэгдсэн тайланг Төсвийн тухай хуульд заасан хугацаанд гаргаж, санал, дүгнэлтийн хамт нийгмийн халамжийн асуудал эрхэлсэн төрийн захиргааны төв байгууллагад хүргүүлнэ.

Найм. Бусад

8.1.Санхүүжилтийг зориулалтын дагуу зарцуулаагүй, гэрээгээр хүлээсэн үүргээ биелүүлээгүй нь хяналт, шалгалтаар тогтоогдсон бол хөрөнгийг буруутай этгээдээр нөхөн төлүүлж, Эрүүгийн хууль, эсхүл Зөрчлийн тухай хуульд заасан хариуцлага хүлээлгэнэ.

---оОо---